Blues reken af met Highlanders | Netwerk24
Blues reken af met Highlanders
Deur Sportredaksie 19 Junie 2021 11:45
Die Blues het die Highlanders Saterdag met 23-15 in Auckland geklop.
Akira Ioane, flank van die Blues, laat Saterdag die bal loop in die eindstryd van die Trans-Tasmaniese reeks. Foto: Getty Images
Teen rustyd was die telling 13-6, met die Blues wat die enigste drie van die eerste helfte gedruk het. In die tweede helfte het die wenspan goed op die aanval vertoon, met iemand soos Rieko Ioane (senter) wat 'n keer of wat die Highlanders se verdediging besig gehou het.
Die Highlanders was egter nie bereid om bes te gee nie. Hulle het vir 'n vale verdedig – wat die Blues foute onder druk laat maak het.
'n Mens het die idee gekry dat die span wat die eerste drie van die tweede helfte druk, op die voorvoet sou wees. Eerder as dat daar vinnig 'n drie gedruk is, het Mitch Hunt in die 60ste minuut drie punte bygevoeg met 'n strafdoel. Dit het die telling 13-9 – weliswaar steeds in die Blues se guns – gemaak.
Maar ná daardie strafdoel het die Highlanders gebiedsvoordeel geniet en 'n paar goeie rolmaalbewegings uitgevoer. Toe Hunt 'n paar minute later nog drie punte met nog 'n strafdoel bysit, was die Highlanders slegs een punt agter.
?? Immense work rate at the breakdown
?? The step and run by Hoskins Sotutu
?? The finish by Blake Gibson
Here's a look at the build-up and the try that secured the #SuperRugbyTT trophy for the Blues ?? pic.twitter.com/POp97nxMhO
— SuperSport ?? (@SuperSportTV) June 19, 2021
Net oomblikke daarna het Josh Ioane (heelagter) ook drie punte bygevoeg met 'n strafdoel, wat die Highlanders die voortou laat neem het.
Met minder as 12 minute speeltyd oor het dit begin lyk of die skoppers gaan bepaal wie wen, want Harry Plummer het kort daarna weer die Blues voor gekry deur drie punte met 'n strafdoel by te voeg. Die telling was toe 16-15.
Blake Gibson het kort voor die einde sy span se tweede drie gedruk om 'n oorwinning buite die bereik van die Highlanders te plaas.
• Puntemakers: Blues 23 (13): Drieë: Mark Telea, Blake Gibson. Doelskoppe: Otere Black, Harry Plummer. Strafdoele: Plummer (2).